CELEX: 32017D0167
Language: da
Date: 2017-01-30 00:00:00
Title: Kommissionens gennemførelsesafgørelse (EU) 2017/167 af 30. januar 2017 om midlertidig tilladelse til Belgien, Tjekkiet, Spanien og Frankrig til at certificere kernemoderplanter og kerneplanter af specifikke arter af frugtplanter omhandlet i bilag I til Rådets direktiv 2008/90/EF og produceret på mark under ikke-insektsikre betingelser (meddelt under nummer C(2017) 60)

1.2.2017   
            
            
               DA
            
            
               Den Europæiske Unions Tidende
            
            
               L 27/143
            
         KOMMISSIONENS GENNEMFØRELSESAFGØRELSE (EU) 2017/167
   af 30. januar 2017
   om midlertidig tilladelse til Belgien, Tjekkiet, Spanien og Frankrig til at certificere kernemoderplanter og kerneplanter af specifikke arter af frugtplanter omhandlet i bilag I til Rådets direktiv 2008/90/EF og produceret på mark under ikke-insektsikre betingelser
   
      
         (meddelt under nummer C(2017) 60)
      
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2008/90/EF af 29. september 2008 om afsætning af frugtplanteformeringsmateriale og frugtplanter bestemt til frugtproduktion (1), særlig artikel 4, artikel 6, stk. 4, artikel 9, stk. 1, og artikel 13, stk. 3,
   under henvisning til Kommissionens gennemførelsesdirektiv 2014/98/EU af 15. oktober 2014 om gennemførelse af Rådets direktiv 2008/90/EF for så vidt angår specifikke krav til de i bilag I til samme direktiv nævnte slægter og arter af frugtplanter, specifikke krav til leverandører og nærmere regler vedrørende officielle inspektioner (2), særlig artikel 8, stk. 4, og
   ud fra følgende betragtninger:
   
               (1)
            
            
               Ved gennemførelsesdirektiv 2014/98/EU er der fastsat regler for produktion, certificering og afsætning af kerneplanter, basismateriale og certificeret materiale.
            
         
               (2)
            
            
               Under produktionen gælder der strenge bestemmelser for beskyttelse af kernemoderplanter og kerneplanter mod skadegørerangreb af enhver art, fordi kernemoderplanter danner udgangspunkt for produktions- og certificeringsprocessen for formeringsmateriale og frugtplanter. I henhold til artikel 8, stk. 1, i gennemførelsesdirektiv 2014/98/EU skal leverandørerne vedligeholde kernemoderplanter og kerneplanter i specielt indrettede faciliteter, der er sikret mod insekter og mod infektion via luftbårne vektorer og andre potentielle kilder. I henhold til direktivets artikel 8, stk. 2, skal kernemoderplanter og kerneplanter være individuelt identificeret i hele produktionsprocessen. I henhold til direktivets artikel 8, stk. 3, skal kernemoderplanter og kerneplanter desuden dyrkes — isoleret fra jordbunden — i potter med vækstmedium uden jord eller steriliseret vækstmedium.
            
         
               (3)
            
            
               Da der ikke findes en harmoniseret certificeringsordning, er det på nuværende tidspunkt stadig tilladt for leverandørerne at producere kernemoderplanter og kerneplanter på åbne marker. Gennemførelsesdirektiv 2014/98/EU anvendes fra den 1. januar 2017, og fra den dato vil der ved samme gennemførelsesdirektiv for første gang blive indført et krav til leverandørerne om at producere kernemoderplanter og kerneplanter i faciliteter, der er sikret mod insekter. Leverandører i visse medlemsstater har allerede investeret i opførelse af faciliteter, der er sikret mod insekter, inden reglerne i gennemførelsesdirektivet, der gennemfører direktiv 2008/90/EF, træder i kraft, og er derfor i stand til at opfylde kravene i artikel 8, stk. 1, 2 og 3, i gennemførelsesdirektiv 2014/98/EU fra datoen for anvendelse af samme gennemførelsesdirektiv. I betragtning af at opførelsen af sådanne faciliteter, der er sikret mod insekter, kræver investering af betydelige menneskelige og økonomiske ressourcer, bør leverandører i andre medlemsstater have tilstrækkelig tid til at tilpasse deres produktionssystemer til visse arter, samtidig med at de fortsætter deres produktion. Producenter i Belgien og Frankrig er begyndt tidligere med at investere i opførelse af faciliteter, der er sikret mod insekter, mens producenter i Tjekkiet og Spanien har behov for mere tid til at opfylde kravet om produktion i faciliteter, der er sikret mod insekter.
            
         
               (4)
            
            
               Belgien, Tjekkiet, Frankrig og Spanien har derfor indgivet anmodninger om midlertidig tilladelse til at certificere kernemoderplanter og kerneplanter af visse arter produceret på mark under ikke-insektsikre betingelser, jf. artikel 8, stk. 4, i gennemførelsesdirektiv 2014/98/EU. Tilladelserne bør være tidsbegrænsede og begrænset til specifikke arter.
            
         
               (5)
            
            
               For at sikre identisk sundhedsstatus for kernemoderplanter og kerneplanter produceret på åbne marker sammenlignet med kernemoderplanter og kerneplanter produceret i faciliteter, der er sikret mod insekter, bør der træffes passende foranstaltninger. Disse foranstaltninger vedrører identifikation af, visuel inspektion af, prøveudtagning og testning af, isolationsafstand for, behandling af og vækstbetingelser for kernemoderplanter og kerneplanter samt analyse af den jord, hvori disse kernemoderplanter og kerneplanter dyrkes. Der bør desuden træffes foranstaltninger for at forhindre krydsinfektion via maskiner, poderedskaber og andre potentielle kilder. Belgien, Tjekkiet, Spanien og Frankrig har på baggrund af ekspertviden vedrørende de relevante skadegørerens prævalens og biologi foreslået foranstaltninger, som de anser for nødvendige for at begrænse risikoen for infektion i overensstemmelse med de klimatiske forhold, vækstbetingelserne for kernemoderplanterne og kerneplanterne samt afstanden til dyrkede og vilde arter af betydning for de pågældende kernemoderplanter og kerneplanter.
            
         
               (6)
            
            
               Der er i provinsen Luxembourg i Belgien ingen kommerciel produktion af formeringsmateriale, frugtplanter eller grundstammer af Malus domestica, Prunus avium, P. cerasus, P. domestica, P. persica, eller Pyrus communis L. For at sikre en passende isolationsafstand til dyrket Malus domestica, Prunus avium, P. cerasus, P. domestica, P. persica, og Pyrus communis L. bør kernemoderplanter og kerneplanter af disse arter kun produceres på mark i provinsen Luxembourg.
            
         
               (7)
            
            
               Frankrig har en særlig procedure, hvor kandidat-kernemoderplanter udvælges på mark tæt ved andre planter af samme art, der ikke er underlagt en certificeringsordning. Den belgiske planteskole, der producerer kernemoderplanter og kerneplanter på mark, støder op til landsbyen Mussy-la-Ville. Hverken Belgien eller Frankrig kan derfor sikre en isolationsafstand. For at beskytte de udvalgte kandidat-kernemoderplanter og de pågældende kernemoderplanters sundhed inspiceres disse planter regelmæssigt, ligesom de analyseres oftere.
            
         
               (8)
            
            
               Kernemoderplanter og kerneplanter, der er produceret på mark under ikke-insektsikre betingelser, bør identificeres ved hjælp af etiketter med henblik på at sikre deres sporbarhed, jf. artikel 8, stk. 4, i gennemførelsesdirektiv 2014/98/EU. Disse etiketter bør opfylde kravene i artikel 2 i Kommissionens gennemførelsesdirektiv 2014/96/EU (3). Af etiketterne bør desuden fremgå de relevante oplysninger, der er nødvendige for både den offentlige kontrol og for at øge bevidstheden hos brugeren af materialet. Etiketterne bør derfor oplyse om de specifikke produktionsbetingelser og være forsynet med datoen, indtil hvilken det er tilladt for de pågældende medlemsstater at certificere kernemoderplanter og kerneplanter produceret på mark. På grund af etikettens begrænsede størrelse bør det være tilladt at begrænse oplysningerne på selve etiketten og give mere udførlige oplysninger vedrørende tilladelsen i det dokument, der ledsager etiketten.
            
         
               (9)
            
            
               Af plantesundhedshensyn bør der fastsættes regler, der giver mulighed for at spore alt basisformeringsmateriale, alt certificeret formeringsmateriale og alle frugtplanter, der er opformeret fra kernemoderplanter og kerneplanter produceret på mark. Mærkningen af alt basisformeringsmateriale, alt certificeret formeringsmateriale og alle frugtplanter, der er opformeret fra kernemoderplanter og kerneplanter produceret på mark, bør derfor også oplyse om, at kernemoderplanterne og kerneplanterne er omfattet af den tilladelse, der gives ved nærværende afgørelse.
            
         
               (10)
            
            
               I betragtning af ovenstående og for at give leverandørerne i Belgien, Tjekkiet, Spanien og Frankrig mulighed for gradvis at flytte produktionen af kernemoderplanter og kerneplanter fra åbne marker til faciliteter, der er sikret mod insekter, bør det i henhold til denne afgørelse midlertidigt være tilladt for disse medlemsstater at certificere kernemoderplanter og kerneplanter af specifikke arter af frugtplanter produceret på mark under ikke-insektsikre betingelser. Tilladelsen bør anvendes indtil den 31. december 2018 for så vidt angår Belgien og Frankrig og indtil den 31. december 2022 for så vidt angår Tjekkiet og Spanien.
            
         
               (11)
            
            
               Denne afgørelse bør anvendes fra samme dato som gennemførelsesdirektiv 2014/98/EU.
            
         
               (12)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Tilladelse
   1.   I henhold til artikel 8, stk. 4, i gennemførelsesdirektiv 2014/98/EU kan Tjekkiet og Spanien indtil den 31. december 2022 certificere kernemoderplanter og kerneplanter produceret på åbne marker under ikke-insektsikre betingelser af arter opført i bilaget, forudsat at kravene i artikel 2 og 3 samt artikel 4, stk. 1, er opfyldt.
   2.   I henhold til artikel 8, stk. 4, i gennemførelsesdirektiv 2014/98/EU kan Belgien og Frankrig indtil den 31. december 2018 certificere kernemoderplanter og kerneplanter produceret på åbne marker under ikke-insektsikre betingelser af arter opført i bilaget, forudsat at kravene i artikel 2 og 3 samt artikel 4, stk. 1, er opfyldt.
   Artikel 2
   Krav vedrørende vedligeholdelse
   1.   Kernemoderplanter og kerneplanter produceret på mark skal vedligeholdes i overensstemmelse med kravene i afsnit A i bilaget for så vidt angår de pågældende medlemsstater og arter.
   2.   Pode- og beskæringsredskaber og maskiner skal kontrolleres, rengøres og desinficeres før og efter hver anvendelse i forbindelse med de pågældende kernemoderplanter og kerneplanter.
   3.   Der skal være en passende afstand mellem kernemoderplanter og kerneplanter for at mindske rodkontakten mellem de pågældende kernemoderplanter og kerneplanter.
   Artikel 3
   Krav vedrørende visuel inspektion, prøveudtagning og testning
   Ud over kravene i artikel 10 og 11 i gennemførelsesdirektiv 2014/98/EU sikrer Belgien, Tjekkiet, Frankrig og Spanien, at kravene i afsnit B i bilaget for så vidt angår de pågældende medlemsstater og arter er opfyldt.
   Artikel 4
   Krav vedrørende mærkning
   1.   Ud over de oplysninger, der kræves ved artikel 2, stk. 2, i gennemførelsesdirektiv 2014/96/EU, skal etiketten til de kernemoderplanter og kerneplanter, som Tjekkiet og Spanien certificerer, indeholde følgende angivelse: »Produceret på mark i overensstemmelse med Kommissionens gennemførelsesafgørelse (EU) 2017/167 — certificering tilladt indtil 31. december 2022.«
   Ud over de oplysninger, der kræves ved artikel 2, stk. 2, i gennemførelsesdirektiv 2014/96/EU, skal etiketten til de kernemoderplanter og kerneplanter, som Belgien og Frankrig certificerer, indeholde følgende angivelse: »Produceret på mark i overensstemmelse med Kommissionens gennemførelsesafgørelse (EU) 2017/167 — certificering tilladt indtil 31. december 2018.«
   2.   Hvis der er udfærdiget et ledsagedokument i henhold til artikel 3, stk. 1, i gennemførelsesdirektiv 2014/96/EU, kan angivelsen på den i stk. 1 omhandlede officielle etiket begrænses til »Produceret på mark«. I et sådant tilfælde skal ledsagedokumentet til de pågældende kernemoderplanter og kerneplanter ud over de oplysninger, der kræves ved artikel 3, stk. 2, i gennemførelsesdirektiv 2014/96/EU, indeholde angivelsen i stk. 1.
   3.   Ud over de oplysninger, der kræves ved artikel 2, stk. 2, i gennemførelsesdirektiv 2014/96/EU, skal etiketten til alt basisformeringsmateriale og alle basisfrugtplanter og alt certificeret formeringsmateriale og alle certificerede frugtplanter, der er opformeret fra kernemoderplanter og kerneplanter, der er certificeret i henhold til nærværende afgørelse, indeholde følgende angivelse: »Afledt af materiale produceret på mark i overensstemmelse med Kommissionens gennemførelsesafgørelse (EU) 2017/167«.
   4.   Hvis der er udfærdiget et ledsagedokument i henhold til artikel 3, stk. 1, i gennemførelsesdirektiv 2014/96/EU, kan angivelsen på den i stk. 3 omhandlede officielle etiket begrænses til »Afledt af materiale produceret på mark.« I et sådant tilfælde skal ledsagedokumentet til alt basisformeringsmateriale og alle basisfrugtplanter og alt certificeret formeringsmateriale og alle certificerede frugtplanter, der er opformeret fra kernemoderplanter og kerneplanter, der er certificeret i henhold til nærværende afgørelse, ud over de oplysninger, der kræves ved artikel 3, stk. 2, i gennemførelsesdirektiv 2014/96/EU, indeholde angivelsen i stk. 3.
   Artikel 5
   Underretning
   Belgien, Tjekkiet, Spanien og Frankrig underretter straks Kommissionen og de øvrige medlemsstater om enhver certificering i henhold til artikel 1. Underretningen skal oplyse om antallet af certificerede kernemoderplanter og kerneplanter og om de arter, som de pågældende kernemoderplanter og kerneplanter tilhører.
   Artikel 6
   Anvendelsesdato
   Denne afgørelse anvendes fra den 1. januar 2017.
   Artikel 7
   Adressater
   Denne afgørelse er rettet til medlemsstaterne.
   
      Udfærdiget i Bruxelles, den 30. januar 2017.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 267 af 8.10.2008, s. 8.
   
      (2)  EUT L 298 af 16.10.2014, s. 22.
   
      (3)  Kommissionens gennemførelsesdirektiv 2014/96/EU af 15. oktober 2014 om krav vedrørende mærkning, lukning og emballering af frugtplanteformeringsmateriale og frugtplanter bestemt til frugtproduktion, som er omfattet af Rådets direktiv 2008/90/EF (EUT L 298 af 16.10.2014, s. 12).
   
      BILAG
      AFSNIT A
      
         Lister over arter omhandlet i artikel 1 og krav vedrørende deres vedligeholdelse omhandlet i artikel 2
      
      1.   Belgien
      
      1.1.   Liste over arter:
      
         Malus domestica Mill., Prunus avium, P. cerasus, P. domestica, P. persica, Pyrus communis L. og grundstammer af disse arter
      1.2.   Krav for alle ovenstående arter
      1.2.1.   Foranstaltninger
      Hvis der ved visuelle inspektioner for tilstedeværelse af insektvektorer, der er relevante for de skadegørere, der er opført i bilag I og i bilag II til gennemførelsesdirektiv 2014/98/EU, konstateres tilstedeværelse af de pågældende vektorer, skal der behandles med insekticider.
      1.3.   Specifikke krav for visse arter
      1.3.1.   Prunus avium, P. cerasus, P. domestica og P. persica
      
      1.3.1.1.   Vækstbetingelser
      Kernemoderplanter og kerneplanter af Prunus avium, P. cerasus, P. domestica og P. persica skal forhindres i at blomstre.
      2.   Tjekkiet
      
      2.1.   Liste over arter:
      
         Castanea sativa Mill. og Juglans regia L.
      2.2.   Krav for begge ovenstående arter
      2.2.1.   Foranstaltninger
      I tilfælde af tvivl for så vidt angår tilstedeværelsen af de relevante skadegørere, der er opført i bilag I og i bilag II til gennemførelsesdirektiv 2014/98/EU, på kernemoderplanter og kerneplanter skal de pågældende kernemoderplanter og kerneplanter straks fjernes.
      2.2.2.   Vækstbetingelser
      Kernemoderplanter skal forhindres i at blomstre ved årlig beskæring ved begyndelsen af hver vegetativ periode.
      2.3.   Specifikke krav for visse arter
      2.3.1.   Juglans regia L.
      2.3.1.1.   Vækstbetingelser
      Kernemoderplanter skal plantes i områder, hvor der ved visuelle inspektioner er bekræftet fravær af vektorer for kirsebærbladrullesygevirus.
      3.   Frankrig
      
      3.1.   Liste over arter:
      
         Castanea sativa Mill., Corylus avellana L., Cydonia oblonga Mill., Juglans regia L., Malus domestica Mill., Prunus amygdalus, P. armeniaca, P. avium, P. cerasus, P. domestica, P. persica, P. salicina og Pyrus communis L.
      3.2.   Krav for alle ovenstående arter
      3.2.1.   Foranstaltninger
      Hvis der ved visuelle inspektioner for tilstedeværelse af insektvektorer, der er relevante for de skadegørere, der er opført i bilag I og i bilag II til gennemførelsesdirektiv 2014/98/EU, konstateres tilstedeværelse af de pågældende vektorer, skal der behandles med insekticider.
      3.2.2.   Vækstbetingelser
      Kernemoderplanter skal podes på grundstammer produceret ved in vitro-dyrkning, hvor dette er muligt.
      3.3.   Specifikke krav for visse arter
      3.3.1.   Prunus amygdalus, P. armeniaca, P. avium, P. cerasus, P. domestica, P. persica og P. salicina
      
      Kernemoderplanter og kerneplanter af Prunus amygdalus, P. armeniaca, P. avium, P. cerasus, P. domestica, P. persica og P. salicina skal forhindres i at blomstre.
      4.   Spanien
      
      4,1.   Liste over arter:
      
         Olea europaea L., Prunus amygdalus x P. persica, P. armeniaca, P. domestica, P. domestica x P. salicina, P. dulcis, P. persica og Pyrus communis L.
      4,2.   Krav for alle ovenstående arter
      4.2.1.   Foranstaltninger
      Hvis der ved visuelle inspektioner for tilstedeværelse af insektvektorer, der er relevante for de skadegørere, der er opført i bilag I og i bilag II til gennemførelsesdirektiv 2014/98/EU, konstateres tilstedeværelse af de pågældende vektorer, skal der behandles med insekticider.
      4,3.   Specifikke krav for visse arter
      4.3.1.   Olea europaea L.
      4.3.1.1.   Isolationsafstand
      Der skal være en isolationsafstand på mindst 100 m til dyrket eller vild Olea europaea L., der ikke er underlagt en certificeringsordning.
      4.3.2.   Prunus amygdalus x P. persica, P. armeniaca, P. domestica, P. domestica x P. salicina, P. dulcis og P. persica
      
      4.3.2.1.   Isolationsafstand
      Der skal være en isolationsafstand på mindst 500 m til dyrket eller vild Prunus amygdalus, P. cerasus og P. prunophora, der ikke er underlagt en certificeringsordning.
      4.3.2.2.   Vækstbetingelser
      Kernemoderplanter og kerneplanter af Prunus amygdalus x P. persica, P. armeniaca, P. domestica, P. domestica x P. salicina, P. dulcis, og P. persica skal forhindres i at blomstre.
      4.3.3.   Pyrus communis L.
      4.3.3.1.   Isolationsafstand
      Der skal være en isolationsafstand på mindst 500 m til dyrket eller vild P. communis L., der ikke er underlagt en certificeringsordning.
      4.3.3.2.   Vækstbetingelser
      Kernemoderplanter og kerneplanter af P. communis L. skal forhindres i at blomstre.
      AFSNIT B
      
         Krav for visuel inspektion, prøveudtagning og testning omhandlet i artikel 3
      
      1.   Belgien
      
      1.1.   Krav for alle arter opført i punkt 1.1 i afsnit A
      1.1.1.   Visuel inspektion
      Der skal mindst én gang om året foretages visuelle inspektioner for tilstedeværelse af de insektvektorer, der er relevante for de skadegørere, der er opført i bilag I og i bilag II til gennemførelsesdirektiv 2014/98/EU.
      1.2.   Specifikke krav for visse arter
      1.2.1.   Malus domestica Mill. og Pyrus communis L.
      1.2.1.1.   Prøveudtagning og testning
      Hver kernemoderplante skal hvert år underkastes prøveudtagning og testning for de insektoverførte og pollenoverførte virus, der er opført i del A i bilag I og i bilag II til gennemførelsesdirektiv 2014/98/EU.
      1.2.2.   Prunus avium, P. cerasus, P. domestica og P. persica
      
      1.2.2.1.   Prøveudtagning og testning
      Hver kernemoderplante skal hvert år og ved hver masseopformeringscyklus underkastes prøveudtagning og testning for insektoverførte og pollenoverførte virus opført i bilag II til gennemførelsesdirektiv 2014/98/EU.
      2.   Tjekkiet
      
      2.1.   Specifikke krav for visse arter
      2.1.1.   Castanea sativa Mill.
      2.1.1.1.   Visuel inspektion
      Der skal foretages visuelle inspektioner fra april til maj.
      2.1.2.   Juglans regia L.
      2.1.2.1.   Visuel inspektion
      Der skal foretages visuelle inspektioner i sensommeren eller om efteråret.
      3.   Frankrig
      
      3.1.   Krav for alle arter opført i punkt 3.1 i afsnit A
      3.1.1.   Visuel inspektion
      Der skal foretages visuelle inspektioner mindst én gang om året.
      3.2.   Specifikke krav for visse arter
      3.2.1.   Corylus avellana L.
      3.2.1.1.   Prøveudtagning og testning
      Hver kernemoderplante skal hvert år underkastes prøveudtagning og testning for æblemosaikvirus (ApMV).
      3.2.2.   Cydonia oblonga Mill., Malus domestica Mill., og Pyrus communis L.
      3.2.2.1.   Prøveudtagning og testning
      Hver kernemoderplante skal hvert år underkastes prøveudtagning og testning for klorotisk æblebladpletvirus (ACLSV), æblerillevedvirus (ASGV), apple stem pitting virus (ASPV) og gummived.
      3.2.3.   Prunus amygdalus, P. armeniaca, P. avium, P. cerasus, P. domestica, P. persica og P. salicina
      
      3.2.3.1.   Prøveudtagning og testning
      Hver kernemoderplante skal hvert år og ved hver masseopformeringscyklus underkastes prøveudtagning og testning for virus, der forårsager Prunus-dværgsyge (PDV), og prunus necrotic ringspot virus (PNRSV). I tilfælde af P. persica skal hver kernemoderplante hvert år og ved hver masseopformeringscyklus underkastes prøveudtagning og testning for peach latent mosaic viroid (PNRSV).
      4.   Spanien
      
      4,1.   Specifikke krav for visse arter
      4.1.1.   Olea europaea L. og Pyrus communis L.
      4.1.1.1.   Prøveudtagning og testning
      Hver kernemoderplante skal hvert år underkastes prøveudtagning og testning for virus og viruslignende sygdomme opført i bilag II til gennemførelsesdirektiv 2014/98/EU.
      4.1.2.   Prunus amygdalus × P. persica, P. armeniaca, P. domestica, P. domestica x P. salicina, P. dulcis og P. persica
      
      4.1.2.1.   Prøveudtagning og testning
      Der skal foretages prøveudtagning og testning hvert år for de virus og viruslignende sygdomme, der er opført i bilag II til gennemførelsesdirektiv 2014/98/EU.